
ΑΝΑΚΟΙΝΩΣΗ ΤΥΠΟΥ
H Ελληνική Κοινότητα Βρυξελλών θα πραγματοποιήσει μία σειρά από εκδηλώσεις για την ανάδειξη της Ελληνικής γαστρονομίας και την παρουσίαση της στο Ευρωπαϊκό κοινό με επίκεντρο το Βέλγιο. Στα πλαίσιο αυτής της προσπάθειας θα πραγματοποιήσει την παρουσίαση των Ελληνικών κρασιών και των Ελληνικών ποικιλιών κρασιού σε εκδήλωση που θα πραγματοποιήσει στο κεντρικό κτίριο Berlaymont της Ευρωπαϊκής Επιτροπής στις Βρυξέλλες με την βοήθεια του Υπουργείου Αγροτικής Ανάπτυξης και Τροφίμων της Ελλάδας και της Ελληνίδας Επιτρόπου κυρίας Δαμανάκη. Η εκδήλωση αυτή θα πραγματοποιηθεί στις 24 Μαΐου 2012 και θα δώσει την δυνατότητα στους προσκεκλημένους να ενημερωθούν για τις μοναδικές Ελληνικές ποικιλίες να αποκτήσουν γευστική επαφή με το προϊόν ενώ παράλληλα θα γίνει παρουσίαση της Ελληνικής Γεωγραφίας των περιοχών παραγωγής κρασιού. Η εκδήλωση θα συνοδευτεί με μουσική ενώ θα διανεμηθεί πληροφοριακό υλικό που θα περιλαμβάνει εκτενείς αναφορές στην ιδιομορφία, την ποιότητα, την γευστική αξία και την μοναδικότητα των Ελληνικών κρασιών. Η παρουσία των Ελληνικών κρασιών θα συνδυαστεί και με άλλα προϊόντα όπως τα Ελληνικά παραδοσιακά τυριά όπως π.χ. γραβιέρα Νάξου που θα συνοδεύουν την γευσιγνωσία. Η εκδήλωση γίνεται για να βοηθήσει τους Έλληνες παραγωγούς κρασιού να γνωστοποιήσουν στο ευρύτερο Ευρωπαϊκό κοινό την εξαιρετική ποιότητα και την ποικιλία αυτών ώστε να γίνουν αναγνωρίσιμα από το καταναλωτή. Θα τονιστεί ιδιαίτερα η μοναδικότητα των Ελληνικών ποικιλιών και η ποιοτική τους αξία. H Ελληνική Κοινότητα Βρυξελλών θεωρεί ότι με τον τρόπο αυτό συμβάλλει θετικά στην αντιμετώπιση της κρίσης. 
Διοικητικό Συμβούλιο,
Ελληνική Κοινότητα Βρυξελλών.
